27. mail korraldasid  Riigikantselei strateegiabüroo ja Teadus- ja Arendusnõukogu (TAN) Tallinnas seminari, kus arutati Eesti ja Soome koostöövõimalusi nii valitsuste tasandil kui omavalitsuste ja organisatsioonide vahel.    Seminaril  tutvustas Põhjamaade Investeerimispanga asepresident Gunnar Okk Eesti ja Soome koostööraportit , talle sekundeeris raporti kaasautor endine Soome saadik Eestis Jaakko Blomberg.    Riigikantselei strateegiadirektor  Keit Kasemets tutvustas valitsuse prioriteete koostöö arendamisel. Ettekannetele järgnesid mõttetoad  IKT ja e-teenuste , inimeste ja teadmiste mobiilsuse ning  ettevõtluskeskkonna teemal. Mõttetubasid juhtisid Euroopa Tehnoloogiainstituudi nõukogu liige Linnar Viik, Haridus- ja Teadusministeeriumi kantsler Janar Holm ja Eesti Kaubandus- ja Tööstuskoja peadirektor Siim Raie.    Mõttetubade peamiste järeldustena toodi välja järgmised ideed ja soovitused Eesti ja Soome koostöö edendamiseks:  • Teineteise kultuuri laiemaks tutvustamiseks luua Soome kultuurikeskus Tallinnasse ja Eesti kultuurikeskus Helsingisse  • Euroopa tipptasemel Ülelahe ülikooli (Cross Gulf University) loomine kahe riigi koostöös  • Ühise infoportaali loomine Eesti ja Soome kultuuri- ja haridusvõimaluste ja ürituste tutvustamiseks  • Soome keele õppimise võimaldamine Eesti koolides A või B  võõrkeelena  • Eesti ja Soome ning Tallinna ja Helsingi turustamisel ühtse turismipiirkonnana võiks kaaluda koostööd lisaks üldisele ühistegevusele ka konverentsiturismi valdkonnas  • Eesti ja Soome ettevõtete tehnoloogia arendamise alase koostöö edendamiseks võiks sündida EASi ja TEKESi ühine toetusfond  • Ettevõtete klastrite koostöö perspektiive vähendab tihti Eesti ja Soome ettevõtete väga erinev tase, kuid uuemates ja kiiresti arenevates valdkondades on see perspektiiv kindlasti suurem  • Ettevõtete koostöö puhul on oluline meeles pidada, et Eesti ja Soome ärikultuurid on täna veel tuntavalt erinevad  • Piireületavate infoühiskonna rakenduste arendamisel tuleb arvestada erinevate koostöötasanditega (poliitika, seadusandlus, infrastruktuur, kompetentsid, rakendused), et ellu kutsuda konkreetseid algatusi (ühine raviteenuste infosüsteem, kriisikommunikatsioon, mobiilne parkimine)  • Lisaks informaatikanõukogude ühisistungitele (esimene 06.09.2009) luua alalise iseloomuga  sekretariaat, kes jälgiks väljatöötatud tegevusplaani täitmist ning edendada informaatika alaliitude koostööd    Seminari materjalid: